title: Decizia (UE) 2019/1312 a Băncii Centrale Europene din 22 iulie 2019 de modificare a Deciziei (UE) 2016/810 (BCE/2016/10) privind o a doua serie de operațiuni țintite de refinanțare pe termen mai lung (BCE/2019/22)

text:
                  2.8.2019

                  RO

                  Jurnalul Oficial al Uniunii Europene

                  L 204/123

         DECIZIA (UE) 2019/1312 A BĂNCII CENTRALE EUROPENE
         din 22 iulie 2019
         de modificare a Deciziei (UE) 2016/810 (BCE/2016/10) privind o a doua serie de operațiuni țintite de refinanțare pe termen mai lung (BCE/2019/22)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolul 12.1, articolul 18.1 a doua liniuță și articolul 34.1 a doua liniuță,
         având în vedere Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (BCE/2014/60) (1),
         întrucât:

                     (1)

                     În conformitate cu articolul 1 alineatul (4) din Orientarea (UE) 2015/510 (BCE/2014/60), Consiliul guvernatorilor BCE poate schimba oricând mijloacele, instrumentele, cerințele, criteriile și procedurile de punere în aplicare a operațiunilor de politică monetară ale Eurosistemului.

                     (2)

                     La 28 aprilie 2016, în scopul îndeplinirii mandatului său de asigurare a stabilității prețurilor și pentru a întări transmisia politicii monetare prin stimularea suplimentară a creditării bancare acordate sectorului privat nefinanciar, Consiliul guvernatorilor a adoptat Decizia (UE) 2016/810 a Băncii Centrale Europene (BCE/2016/10) (2). Această decizie a prevăzut o a doua serie de operațiuni țintite de refinanțare pe termen mai lung (targeted longer-term refinancing operations) (denumite în continuare „TLTRO-II”) care urmau să fie desfășurate în perioada iunie 2016-martie 2017.

                     (3)

                     La 7 martie 2019, pentru a contribui la menținerea unor condiții favorabile de creditare bancară și pentru a sprijini orientarea acomodativă a politicii monetare în statele membre a căror monedă este euro, Consiliul guvernatorilor a decis să desfășoare o nouă serie de șapte operațiuni țintite de refinanțare pe termen mai lung (denumite în continuare „TLTRO-III”). Dispozițiile referitoare la TLTRO-III vor fi stabilite într-o decizie separată.

                     (4)

                     Pentru a facilita calcularea limitelor ofertei pentru TLTRO-III și ținând seama de orice eventuale rambursări anticipate voluntare ale sumelor împrumutate în cadrul TLTRO-II, este necesară modificarea perioadei de notificare pentru o astfel de rambursare anticipată.

                     (5)

                     Pentru a acorda instituțiilor de credit timp suficient pentru efectuarea pregătirilor operaționale pentru prima TLTRO-III, prezenta decizie ar trebui să intre în vigoare fără întârzieri nejustificate.

                     (6)

                     Prin urmare, Decizia (UE) 2016/810 (BCE/2016/10) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            La articolul 6 din Decizia (UE) 2016/810 (BCE/2016/10), alineatele (3) și (4) se înlocuiesc cu următorul text:

                  „(3)   Pentru a beneficia de procedura de rambursare anticipată, participantul notifică BCN relevantă că intenționează să ramburseze în cadrul procedurii de rambursare anticipată la data de rambursare anticipată, cu cel puțin două săptămâni înainte de data de rambursare anticipată.

                  (4)   Notificarea prevăzută la alineatul (3) devine obligatorie pentru participantul în cauză cu două săptămâni înainte de data de rambursare anticipată la care se referă. Incapacitatea participantului de a deconta, în întregime sau parțial, suma datorată în cadrul procedurii de rambursare anticipată până la data de rambursare poate determina impunerea unei sancțiuni financiare. Sancțiunea financiară aplicabilă se calculează în conformitate cu anexa VII la Orientarea (UE) 2015/510 (BCE/2014/60) și corespunde sancțiunii financiare aplicate pentru nerespectarea obligațiilor de colateralizare și decontare adecvată a sumei alocate contrapărții în ceea ce privește tranzacțiile reversibile în scopuri de politică monetară. Impunerea unei sancțiuni financiare nu aduce atingere dreptului BCN de a adopta măsurile reparatorii prevăzute pentru apariția unei situații de neîndeplinire a obligațiilor, astfel cum se prevede la articolul 166 din Orientarea (UE) 2015/510 (BCE/2014/60).”

            Articolul 2
            Intrarea în vigoare
            Prezenta decizie intră în vigoare la 3 august 2019.

            Adoptată la Frankfurt pe Main, 22 iulie 2019.

                  Pentru Consiliul guvernatorilor BCE

                  Președintele BCE

               Mario DRAGHI

            (1)  Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară din Eurosistem (BCE/2014/60) (Orientarea privind documentația generală) (JO L 91, 2.4.2015, p. 3).

            (2)  Decizia (UE) 2016/810 a Băncii Centrale Europene din 28 aprilie 2016 privind o a doua serie de operațiuni țintite de refinanțare pe termen mai lung (BCE/2016/10) (JO L 132, 21.5.2016, p. 107).


title: Decizia (UE) 2019/1320 a Consiliului din 18 iulie 2019 privind semnarea în numele Uniunii și aplicarea cu titlu provizoriu a Acordului sub forma unui schimb de scrisori între Uniunea Europeană și Ucraina de modificare a preferințelor comerciale pentru carnea de pasăre și preparatele din carne de pasăre prevăzute de Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte

text:
                  6.8.2019

                  RO

                  Jurnalul Oficial al Uniunii Europene

                  L 206/1

         DECIZIA (UE) 2019/1320 A CONSILIULUI
         din 18 iulie 2019
         privind semnarea în numele Uniunii și aplicarea cu titlu provizoriu a Acordului sub forma unui schimb de scrisori între Uniunea Europeană și Ucraina de modificare a preferințelor comerciale pentru carnea de pasăre și preparatele din carne de pasăre prevăzute de Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) (denumit în continuare „acordul de asociere”), a intrat în vigoare la 1 septembrie 2017.

                     (2)

                     Un nou tip de bucată de carne de pasăre, care constă dintr-o bucată tradițională de capăt anterior de piept de pui având atașate oasele humerus ale aripilor, poate fi comercializat în Uniune ca piept de pasăre, în urma unui proces minim de transformare în Uniune. Prin urmare, importurile nelimitate ale respectivului tip de bucăți, din care importurile din Ucraina au reprezentat 55 500 de tone în 2018, riscă să submineze condițiile în care pot fi importate în Uniune, în temeiul acordului de asociere, bucățile tradiționale de piept de pasăre, în special restricțiile cantitative sub forma unui contingent tarifar.

                     (3)

                     La 20 decembrie 2018, Consiliul a autorizat Comisia să deschidă negocieri cu Ucraina în vederea identificării unei soluții prin modificarea preferințelor comerciale pentru carnea de pasăre și preparatele din carne de pasăre prevăzute de acordul de asociere. Negocierile respective au fost încheiate cu succes la 19 martie 2019.

                     (4)

                     Acordul sub forma unui schimb de scrisori între Uniunea Europeană și Ucraina de modificare a preferințelor comerciale pentru carnea de pasăre și preparatele din carne de pasăre prevăzute de acordul de asociere (denumit în continuare „acordul sub forma unui schimb de scrisori”) ar trebui să fie semnat în numele Uniunii, sub rezerva încheierii sale.

                     (5)

                     În vederea eliminării rapide a riscului unor importuri potențial nelimitate ale respectivelor bucăți de carne de pasăre cu scutire de taxe vamale, acordul sub forma unui schimb de scrisori ar trebui să se aplice cu titlu provizoriu,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Acordului sub forma unui schimb de scrisori între Uniunea Europeană și Ucraina de modificare a preferințelor comerciale pentru carnea de pasăre și preparatele din carne de pasăre prevăzute de Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, sub rezerva încheierii acordului sub forma unui schimb de scrisori.

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul sub forma unui schimb de scrisori în numele Uniunii.

            Articolul 3
            Până la intrarea sa în vigoare, acordul sub forma unui schimb de scrisori se aplică cu titlu provizoriu din prima zi a lunii următoare datei primirii de către depozitar, în conformitate cu articolul 484 din acordul de asociere, a:

                        —

                        notificării din partea Uniunii cu privire la încheierea procedurilor necesare în acest scop; precum și

                        —

                        notificării din partea Ucrainei cu privire la finalizarea procesului de ratificare în conformitate cu procedurile sale și cu legislația aplicabilă,

                  fiind luată în considerare data care intervine ultima.

            Articolul 4
            Prezenta decizie intră în vigoare la data adoptării.

            Adoptată la Bruxelles, 18 iulie 2019.

                  Pentru Consiliu

                  Președintele

               T. TUPPURAINEN

            (1)  JO L 161, 29.5.2014, p. 3.


title: Decizia Comitetului european pentru risc sistemic din 28 iunie 2019 privind amânarea anumitor rapoarte privind acțiunile întreprinse și măsurile aplicate în conformitate cu Recomandarea CERS/2014/1 și Recomandarea CERS/2015/2 ale Comitetului european pentru risc sistemic (CERS/2019/15)

text:
                  6.8.2019

                  RO

                  Jurnalul Oficial al Uniunii Europene

                  C 264/2

         DECIZIA COMITETULUI EUROPEAN PENTRU RISC SISTEMIC
         din 28 iunie 2019
         privind amânarea anumitor rapoarte privind acțiunile întreprinse și măsurile aplicate în conformitate cu Recomandarea CERS/2014/1 și Recomandarea CERS/2015/2 ale Comitetului european pentru risc sistemic
         (CERS/2019/15)
         (2019/C 264/02)
         CONSILIUL GENERAL AL COMITETULUI EUROPEAN PENTRU RISC SISTEMIC,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 3 alineatul (2) litera (f),
         întrucât:

                     (1)

                     În conformitate cu secțiunile 2.3.1 și 2.3.2 din Recomandarea CERS/2014/1 a Comitetului european pentru risc sistemic (2), destinatarii acestei recomandări trebuie să raporteze Comitetului european pentru risc sistemic (CERS), Consiliului și Comisiei cu privire la măsurile aplicate de destinatari pentru a respecta recomandarea sau să justifice în mod adecvat orice lipsă de acțiune. Primul raport al fiecărui destinatar urma să fie transmis până la 30 iunie 2016. Primul set de rapoarte primite a stat la baza primei evaluări de către CERS a conformității în ceea ce privește punerea în aplicare a Recomandării CERS/2014/1. Concluziile evaluării au fost aprobate de Consiliul general al CERS la 1 februarie 2019, iar raportul de sinteză privind conformitatea, care oferă o evaluare a nivelului punerii în aplicare a Recomandării CERS/2014/1 de către destinatarii acesteia, a fost publicat pe website-ul CERS în mai 2019.

                     (2)

                     În conformitate cu secțiunea 2.3.3 din Recomandarea CERS/2014/1, destinatarii trebuie să transmită la fiecare trei ani rapoarte care să explice măsurile aplicate pentru a respecta recomandarea și, prin urmare, al doilea raport al fiecărui destinatar ar trebui transmis CERS, Consiliului și Comisiei până la 30 iunie 2019. Cu toate acestea, pentru a acorda destinatarilor suficient timp să abordeze, după caz, constatările primei evaluări a conformității în ceea ce privește punerea în aplicare a Recomandării CERS/2014/1, data de transmitere a celui de al doilea raport ar trebui amânată cu un an.

                     (3)

                     În conformitate cu secțiunea 2.3.1 din Recomandarea CERS/2015/2 a Comitetului european pentru risc sistemic (3), autoritățile relevante trebuie să raporteze la fiecare doi ani CERS și Consiliului cu privire la acțiunile întreprinse ca răspuns la această recomandare sau să justifice în mod adecvat orice lipsă de acțiune. Primul raport al fiecărei autorități relevante urma să fie transmis până la 30 iunie 2017 și, prin urmare, al doilea raport al fiecăreia dintre acestea ar trebui transmis CERS și Consiliului până la 30 iunie 2019.

                     (4)

                     În urma transmiterii de către fiecare autoritate relevantă a primului raport privind acțiunile întreprinse ca răspuns la Recomandarea CERS/2015/2, evaluarea conformității în ceea ce privește punerea în aplicare a recomandării este încă în curs de desfășurare. Prin urmare, data transmiterii celui de al doilea raport ar trebui amânată cu un an.

                     (5)

                     Prezenta decizie intenționează numai să amâne, cu un an, data de 30 iunie 2019 pentru transmiterea de către destinatari și autoritățile relevante, după caz, a celui de al doilea raport al acestora privind acțiunile întreprinse și măsurile aplicate ca răspuns la Recomandarea CERS/2014/1 și, respectiv, la Recomandarea CERS/2015/2 sau pentru justificarea adecvată a oricărei lipse de acțiune,

               ADOPTĂ PREZENTA DECIZIE:

            Articolul 1
            Amânarea anumitor termene pentru transmiterea rapoartelor privind acțiunile întreprinse și măsurile aplicate

               (1)   Data de 30 iunie 2019 pentru transmiterea de către fiecare destinatar al Recomandării CERS/2014/1 a celui de al doilea raport al acestuia care să explice măsurile aplicate pentru a respecta această recomandare sau pentru justificarea în mod adecvat a oricărei lipse de acțiune se amână cu un an, până la 30 iunie 2020.
               Nimic din alineatul (1) nu afectează data de transmitere în conformitate cu Recomandarea CERS/2014/1 a celui de al treilea raport și a rapoartelor ulterioare.

               (2)   Data de 30 iunie 2019 pentru transmiterea de către fiecare autoritate relevantă a celui de al doilea raport al acesteia privind acțiunile întreprinse ca răspuns la Recomandarea CERS/2015/2 sau pentru justificarea în mod adecvat a oricărei lipse de acțiune se amână cu un an, până la 30 iunie 2020.
               Nimic din alineatul (2) nu afectează data de transmitere în conformitate cu Recomandarea CERS/2015/2 a celui de al treilea raport și a rapoartelor ulterioare.

            Articolul 2
            Intrarea în vigoare
            Prezenta decizie intră în vigoare la 28 iunie 2019.

            Adoptată la Frankfurt pe Main, 28 iunie 2019.

                  Șeful secretariatului CERS

                  în numele Consiliului general al CERS

               Francesco MAZZAFERRO

            (1)  JO L 331, 15.12.2010, p. 1.

            (2)  Recomandarea Comitetului european pentru risc sistemic din 18 iunie 2014 cu privire la orientări privind stabilirea ratelor amortizoarelor anticiclice de capital (JO C 293, 2.9.2014, p. 1).

            (3)  Recomandarea Comitetului european pentru risc sistemic din 15 decembrie 2015 privind evaluarea efectelor transfrontaliere ale măsurilor de politică macroprudențială și aplicarea prin reciprocitate voluntară a acestor măsuri (JO C 97, 12.3.2016, p. 9).


title: Decizia Consiliului din 3 septembrie 2019 de adoptare a poziției Consiliului privind proiectul de buget rectificativ nr. 2 al Uniunii Europene pentru exercițiul financiar 2019

text:
                  6.9.2019

                  RO

                  Jurnalul Oficial al Uniunii Europene

                  C 302/3

         DECIZIA CONSILIULUI
         din 3 septembrie 2019
         de adoptare a poziției Consiliului privind proiectul de buget rectificativ nr. 2 al Uniunii Europene pentru exercițiul financiar 2019
         (2019/C 302/03)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 44,
         întrucât:

                     —

                     bugetul Uniunii pentru exercițiul financiar 2019 a fost adoptat definitiv la 12 decembrie 2018 (2),

                     —

                     la 15 mai 2019, Comisia a înaintat o propunere care conținea proiectul de buget rectificativ nr. 2 la bugetul general pentru exercițiul financiar 2019,

               ADOPTĂ PREZENTA DECIZIE:

            Articol unic
            Poziția Consiliului privind proiectul de buget rectificativ nr. 2 al Uniunii Europene pentru exercițiul financiar 2019 a fost adoptată la 3 septembrie 2019.
            Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/.

            Adoptată la Bruxelles, 3 septembrie 2019.

                  Pentru Consiliu

                  Președintele

               T. TUPPURAINEN

            (1)  JO L 193, 30.7.2018, p. 1.

            (2)  JO L 67, 7.3.2019, p. 1.


Decizia Comisiei din 30/09/2019 de declarare a unei concentrări compatibilă cu piaţa comună (Cazul COMP/M.9467 - Ivanhoe Cambridge / Public Sector Pension Investment Board / Greystar) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/09/2019 de declarare a unei concentrări compatibilă cu piaţa comună (Cazul COMP/M.9525 - Equistone Partners Europe Limited / Omnicare Holding GmbH & Co. KG / Omnicare Beteiligungen GmbH ND) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 27/09/2019 de declarare a unei concentrări compatibilă cu piaţa comună (Cazul COMP/M.9465 - Primus Shareholders / PGIM Fund Management Limited / Real Estate Asset) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 04/10/2019 de declarare a unei concentrări compatibilă cu piaţa comună (Cazul COMP/M.9345 - SEGRO / PSPIB / PANATTONI PARK) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1817 a Parlamentului European și a Consiliului din 18 septembrie 2019 privind mobilizarea Fondului de solidaritate al Uniunii Europene în vederea furnizării de asistență Austriei, Italiei și României

text:
                  7.11.2019

                  RO

                  Jurnalul Oficial al Uniunii Europene

                  L 287/1

         DECIZIA (UE) 2019/1817 A PARLAMENTULUI EUROPEAN ȘI A CONSILIULUI
         din 18 septembrie 2019
         privind mobilizarea Fondului de solidaritate al Uniunii Europene în vederea furnizării de asistență Austriei, Italiei și României
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4 alineatul (3),
         având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
         având în vedere propunerea Comisiei Europene,
         întrucât:

                     (1)

                     Obiectivul Fondului de solidaritate al Uniunii Europene („fondul”) este de a permite Uniunii să răspundă în mod rapid, eficient și flexibil la situațiile de urgență pentru a-și manifesta solidaritatea cu populația din regiunile afectate de catastrofe naturale.

                     (2)

                     Fondul nu depășește o valoare anuală maximă de 500 000 000 EUR (la prețurile din 2011), astfel cum se prevede la articolul 10 din Regulamentul (UE, Euratom) nr. 1311/2013 al Consiliului (3).

                     (3)

                     La 7 septembrie 2018 România a depus o cerere de mobilizare a fondului ca urmare a unor fenomene meteorologice extreme care au provocat inundații extinse.

                     (4)

                     La 20 decembrie 2018, Italia a depus o cerere de mobilizare a fondului, ca urmare a unor fenomene meteorologice extreme.

                     (5)

                     La 14 ianuarie 2019, Austria a depus o cerere de mobilizare a fondului, ca urmare a unor fenomene meteorologice extreme.

                     (6)

                     Cererile României, Italiei și Austriei îndeplinesc condițiile de acordare a unei contribuții financiare din fond, astfel cum se prevede la articolul 4 din Regulamentul (CE) nr. 2012/2002.

                     (7)

                     Prin urmare, fondul ar trebui să fie mobilizat pentru a se acorda o contribuție financiară României, Italiei și Austriei.

                     (8)

                     Pentru a reduce la minimum perioada necesară pentru mobilizarea fondului, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

            Articolul 1
            În cadrul bugetului general al Uniunii pentru exercițiul financiar 2019, se mobilizează din Fondul de solidaritate al Uniunii Europene următoarele sume în credite de angajament și de plată:

                        (a)

                        suma de 8 192 300 EUR se acordă României;

                        (b)

                        suma de 277 204 595 EUR se acordă Italiei;

                        (c)

                        suma de 8 154 899 EUR se acordă Austriei.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
            Se aplică de la 18 septembrie 2019.

            Adoptată la Strasbourg, 18 septembrie 2019.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               T. TUPPURAINEN

            (1)  JO L 311, 14.11.2002, p. 3.

            (2)  JO C 373, 20.12.2013, p. 1.

            (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia (UE) 2019/1862 a Comisiei din 6 noiembrie 2019 de stabilire a normelor interne privind furnizarea de informații persoanelor vizate și restricționarea anumitor drepturi ale acestora în contextul prelucrării datelor cu caracter personal de către Comisie în sistemul Uniunii pentru prevenirea, descurajarea și eliminarea pescuitului ilegal, nedeclarat și nereglementat

text:
                  7.11.2019

                  RO

                  Jurnalul Oficial al Uniunii Europene

                  L 286/17

         DECIZIA (UE) 2019/1862 A COMISIEI
         din 6 noiembrie 2019
         de stabilire a normelor interne privind furnizarea de informații persoanelor vizate și restricționarea anumitor drepturi ale acestora în contextul prelucrării datelor cu caracter personal de către Comisie în sistemul Uniunii pentru prevenirea, descurajarea și eliminarea pescuitului ilegal, nedeclarat și nereglementat
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 249 alineatul (1),
         întrucât:

                     (1)

                     Ținând seama de angajamentele internaționale ale Uniunii de a asigura gestionarea sustenabilă a resurselor biologice marine (1), Regulamentul (CE) nr. 1005/2008 al Consiliului (2) a instituit un sistem de prevenire, descurajare și eliminare a pescuitului ilegal, nedeclarat și nereglementat (INN). Regulamentul (CE) nr. 1010/2009 al Comisiei (3) stabilește norme detaliate de aplicare a Regulamentului (CE) nr. 1005/2008. Sistemul de prevenire, descurajare și eliminare a pescuitului INN constituie un element important al politicii comune a Uniunii în domeniul pescuitului (4) și ca atare un obiectiv important de interes public general al Uniunii și al statelor membre.

                     (2)

                     În conformitate cu articolele 25-28 din Regulamentul (CE) nr. 1005/2008, Comisia efectuează analize pentru a identifica navele de pescuit implicate în pescuitul INN și, în conformitate cu articolele 31-33 din Regulamentul (CE) nr. 1005/2008, îndeplinește proceduri pentru identificarea țărilor terțe necooperante în ceea ce privește combaterea pescuitului INN. În temeiul articolului 51 din Regulamentul (CE) nr. 1005/2008 și al articolelor 49 și 50 din Regulamentul (CE) nr. 1010/2009, Comisia și statele membre comunică și fac schimb de informații pentru a facilita aplicarea Regulamentului (CE) nr. 1005/2008 de către statele membre. În temeiul articolului 51 din Regulamentul (CE) nr. 1005/2008 și al articolului 51 din Regulamentul (CE) nr. 1010/2009, acestea pot face schimb de informații referitoare la pescuitul INN cu țări terțe și organizații internaționale. Analizele și procedurile Comisiei, schimburile de informații cu statele membre și cu țări terțe sau organizații internaționale se pot concentra asupra navelor de pescuit, inclusiv a proprietarilor și, dacă este cazul, a operatorilor acestora, care pot fi persoane juridice sau fizice, precum și asupra țărilor terțe.

                     (3)

                     În cursul analizelor și al procedurilor și în scopul asistenței reciproce prevăzute la articolul 51 din Regulamentul (CE) nr. 1005/2008 și la articolele 49, 50 și 51 din Regulamentul (CE) nr. 1010/2009 în ceea ce privește o suspiciune de activități de pescuit INN, sunt prelucrate în mod inevitabil date cu caracter personal în sensul articolului 3 alineatul (1) din Regulamentul (UE) 2018/1725 al Parlamentului European și al Consiliului (5). Comisia trebuie să prelucreze astfel de date pentru a îndeplini sarcinile care i-au fost atribuite în calitate de autoritate publică în temeiul Regulamentului (CE) nr. 1005/2008 și al Regulamentului (CE) nr. 1010/2009. Analizele și procedurile efectuate cu privire la pescuitul INN constituie funcții de monitorizare, inspecție sau reglementare legate de exercitarea autorității oficiale în cazurile menționate la articolul 25 alineatul (1) literele (c), (g) și (h) din Regulamentul (UE) 2018/1725.

                     (4)

                     În scopul analizelor și al procedurilor pe care le efectuează, al furnizării de asistență și informații statelor membre și al schimbului de informații cu țări terțe sau organizații cu privire la pescuitul INN, Comisia prelucrează informații dobândite sau primite de la persoane juridice, persoane fizice, autorități ale statelor membre [precum autoritățile naționale competente notificate Comisiei în temeiul articolului 15 alineatul (2), al articolului 17 alineatul (8), al articolului 21 alineatul (3) și al articolului 39 alineatul (4) din Regulamentul (CE) nr. 1005/2008], de la autorități ale țărilor terțe, în special ale statelor de pavilion, precum și de la organisme și organizații internaționale, în special organizații și mecanisme regionale de gestionare a pescuitului. În cursul analizelor și al procedurilor sale, Comisia poate prelucra, de asemenea, informații documentate corespunzător dobândite sau primite din surse aflate la dispoziția publicului, din surse anonime (precum informatori) sau din surse identificate (precum cetățeni, organizații neguvernamentale, întreprinderi din sectorul pescuitului) care necesită protejarea identității.

                     (5)

                     Comisia transmite informațiile și analizele sale autorităților competente din statele membre și altor autorități și organisme, în contextul cooperării bilaterale sau multilaterale cu autorități din statele membre sau din țări terțe și cu organizații, în special organizații sau mecanisme regionale de gestionare a pescuitului, în conformitate cu Regulamentul (CE) nr. 1005/2008 și cu Regulamentul (CE) nr. 1010/2009 sau dacă acest lucru este necesar și adecvat în contextul analizelor și al procedurilor. Comisia solicită statelor de pavilion sau statelor membre de pavilion să ia măsuri și să transmită informații privind suspiciunile de activități de pescuit INN către proprietarii și, dacă este cazul, operatorii unei nave pentru a proteja drepturile la apărare ale proprietarilor și ale operatorilor unei nave și pentru a asigura aplicarea eficientă și eficace a normelor UE pentru prevenirea, descurajarea și eliminarea pescuitului INN.

                     (6)

                     Activitățile de prelucrare a datelor cu caracter personal, în sensul articolului 3 alineatul (3) din Regulamentul (UE) 2018/1725, desfășurate în cursul analizelor și procedurilor cu privire la pescuitul INN au loc înainte de identificarea oficială de către Comisie a navelor despre care se presupune că sunt implicate în activități de pescuit INN și de începerea procedurilor pentru înscrierea unei nave pe lista de nave de pescuit INN a Uniunii și înainte de identificarea oficială de către Comisie a țărilor terțe pe care le consideră necooperante în ceea ce privește combaterea pescuitului INN. Aceste activități continuă pe parcursul analizelor și al procedurilor, al dialogurilor purtate cu autoritățile țărilor terțe și chiar și după încheierea analizelor și a procedurilor (de exemplu, pentru evaluarea necesității de a începe noi analize și proceduri ca urmare a primirii unor noi informații de către Comisie). În ceea ce privește schimbul de date cu caracter personal cu statele membre, cu țări terțe sau cu organizații internaționale, activitățile de prelucrare a datelor cu caracter personal se desfășoară din momentul în care Comisia primește datele, pe parcursul analizelor efectuate de statele membre, țările terțe sau organizațiile internaționale și chiar și ulterior. Datele sunt păstrate atât timp cât sunt necesare pentru finalizarea analizelor și a procedurilor desfășurate în statele membre, țările terțe și organizațiile internaționale. În cazuri excepționale, datele pot fi păstrate în continuare, dacă acest lucru este necesar pentru a asigura îndeplinirea obligațiilor Uniunii.

                     (7)

                     Categoriile de date cu caracter personal prelucrate de Comisie includ date de identificare și date de contact, date profesionale și date privind obiectul analizelor sau al procedurii sau furnizate în cadrul acestora, în special datele referitoare la navele de pescuit, la localizarea lor geografică și activitățile lor de pescuit, datele privind proprietarii navelor, comandanții și membrii echipajului, datele referitoare la persoanele implicate în prelucrarea și comercializarea produselor pescărești, precum și datele referitoare la informatori.

                     (8)

                     Datele cu caracter personal sunt stocate într-un mediu electronic sau fizic securizat pentru a preveni accesul sau transferul ilegal al datelor către persoane care nu au nevoie să le cunoască. Datele cu caracter personal sunt păstrate în cadrul serviciilor competente pentru afaceri maritime și pescuit ale Comisiei, care sunt responsabile cu analizele și procedurile și cu furnizarea de asistență și de informații statelor membre, statelor terțe și organizațiilor internaționale, pe perioada de timp necesară pentru analize și proceduri și pentru efectuarea analizelor de către statele membre, statele terțe și organizațiile internaționale pentru a trata cazurile de suspiciune de pescuit INN, pentru analizele de monitorizare și în perioada de păstrare administrativă care urmează închiderii definitive a dosarului (6).

                     (9)

                     În îndeplinirea sarcinilor sale, Comisia are obligația de a respecta drepturile persoanelor fizice în ceea ce privește prelucrarea datelor cu caracter personal, recunoscute la articolul 8 alineatul (1) din Carta drepturilor fundamentale a Uniunii Europene și la articolul 16 alineatul (1) din Tratatul privind funcționarea Uniunii Europene (TFUE) și puse în aplicare prin Regulamentul (UE) 2018/1725. Totodată, Comisia are obligații specifice în temeiul Regulamentului (CE) nr. 1005/2008 pentru prevenirea, descurajarea și eliminarea pescuitului INN, care impune Comisiei obligația de a efectua analize și proceduri, respectând în același timp normele privind confidențialitatea și secretul profesional (7), precum și dreptul la apărare al persoanelor fizice sau juridice care fac obiectul analizelor și al procedurilor (8).

                     (10)

                     În anumite circumstanțe, este necesar să se reconcilieze drepturile persoanelor vizate prevăzute de Regulamentul (UE) 2018/1725 cu necesitatea de a efectua analize și proceduri în legătură cu pescuitul INN, precum și cu respectarea deplină a drepturilor și libertăților fundamentale ale altor persoane vizate. În acest scop, articolul 25 din Regulamentul (UE) 2018/1725 oferă Comisiei posibilitatea de a restricționa aplicarea articolelor 14-17, 19, 20 și 35 din Regulamentul (UE) 2018/1725, precum și a articolului 4 din acest regulament, în măsura în care dispozițiile acestuia corespund drepturilor și obligațiilor prevăzute la articolele 14-17, 19 și 20 din regulamentul respectiv.

                     (11)

                     Politica comună a Uniunii în domeniul pescuitului prevede obligația Comisiei de a aplica efectiv și eficient normele Uniunii pentru prevenirea, descurajarea și eliminarea pescuitului INN. În acest scop, cu respectarea standardelor de protecție a datelor cu caracter personal prevăzute de Regulamentul (UE) 2018/1725, este necesar să se adopte norme interne în temeiul cărora Comisia poate restricționa drepturile persoanelor vizate în conformitate cu articolul 25 din Regulamentul (UE) 2018/1725.

                     (12)

                     Aceste norme interne trebuie să vizeze toate operațiunile de prelucrare efectuate de Comisie în îndeplinirea atribuțiilor și obligațiilor sale prevăzute în Regulamentul (CE) nr. 1005/2008 și în Regulamentul (CE) nr. 1010/2009. Aceste norme trebuie să se aplice operațiunilor de prelucrare efectuate pe toată durata analizelor și a procedurilor legate de pescuitul INN, din momentul în care Comisia primește datele cu caracter personal care ar putea fi relevante pentru identificarea navelor de pescuit implicate în activități de pescuit INN sau pentru identificarea țărilor terțe necooperante, pe tot parcursul analizelor și procedurilor și al dialogurilor purtate cu autoritățile țărilor terțe și chiar ulterior, după identificarea oficială a navelor sau a țărilor terțe în temeiul articolului 27 sau al articolului 33 din Regulamentul (CE) nr. 1005/2008, dacă acest lucru este necesar pentru analize ulterioare sau pentru a asigura îndeplinirea obligațiilor Uniunii.

                     (13)

                     Aceste norme interne nu ar trebui să se mai aplice operațiunilor de prelucrare a datelor cu caracter personal care au fost comunicate persoanelor vizate în conformitate cu articolul 26 alineatul (2) litera (d) sau alineatul (3) litera (d) și cu articolul 27 alineatul (6) litera (a) din Regulamentul (CE) nr. 1005/2008. În ceea ce privește operațiunile de prelucrare efectuate în vederea asistenței acordate statelor membre și a schimbului de informații cu țări terțe și organizații, aceste norme trebuie să se aplice din momentul primirii de către Comisie a datelor cu caracter personal pe care le furnizează ulterior statelor membre, țărilor terțe sau organizațiilor internaționale până în momentul și pe tot parcursul efectuării analizelor și procedurilor desfășurate de statele membre, de țările terțe sau de organizațiile internaționale pentru a soluționa cazurile de suspiciune de pescuit INN, și chiar și ulterior, dacă acest lucru este necesar pentru analize ulterioare și pentru a asigura îndeplinirea obligațiilor Uniunii.

                     (14)

                     Pentru a se conforma articolelor 14, 15 și 16 din Regulamentul (UE) 2018/1725, Comisia trebuie să informeze toate persoanele fizice cu privire la activitățile sale care implică prelucrarea datelor lor cu caracter personal și cu privire la drepturile lor într-un mod transparent și coerent, prin publicarea unor anunțuri privind protecția datelor pe site-ul web al Comisiei. Atunci când este cazul, Comisia trebuie să aducă garanții suplimentare care să asigure că persoanele vizate sunt informate în mod individual și într-un format adecvat.

                     (15)

                     Fără a aduce atingere articolului 14 alineatul (5) și articolului 16 alineatul (5) din Regulamentul (UE) 2018/1725, Comisia are posibilitatea, în temeiul articolului 25 din regulamentul respectiv, de a restricționa furnizarea de informații persoanelor vizate cu privire la prelucrarea datelor lor cu caracter personal și aplicarea altor drepturi ale acestora, pentru a proteja competențele Comisiei de a efectua analize și proceduri în temeiul Regulamentului (CE) nr. 1005/2008. În acest sens, ar putea fi necesară restricționarea de către Comisie a aplicării acestor drepturi și obligații în temeiul articolului 25 alineatul (1) literele (c) și (g) din regulamentul respectiv, în cazul în care scopul funcțiilor sale de monitorizare, de inspecție sau de reglementare în ceea ce privește punerea în aplicare efectivă a politicii comune a Uniunii în domeniul pescuitului este pus în pericol.

                     (16)

                     În plus, pentru a menține o cooperare eficace, ar putea fi necesară restricționarea de către Comisie a aplicării drepturilor persoanelor vizate pentru a proteja operațiunile de prelucrare ale altor instituții, organe, oficii și agenții ale Uniunii sau ale autorităților statelor membre. Comisia poate proceda în acest mod dacă scopul unei astfel de restricționări de către o altă instituție, un alt organ, un alt oficiu sau o altă agenție a Uniunii sau o altă autoritate a unui stat membru ar fi pus în pericol în cazul în care Comisia nu ar aplica o restricție echivalentă în ceea ce privește aceleași date cu caracter personal. În acest scop, Comisia trebuie să consulte aceste instituții, organe, oficii, agenții și autorități cu privire la motivele relevante pentru impunerea de restricții și la necesitatea și proporționalitatea acestora.

                     (17)

                     De asemenea, Comisia ar putea fi nevoită să restricționeze furnizarea de informații persoanelor vizate și aplicarea altor drepturi ale persoanelor vizate în ceea ce privește datele cu caracter personal primite din partea unor țări terțe sau a unor organizații internaționale, pentru a coopera cu aceste țări sau organizații și pentru a proteja astfel un obiectiv important de interes public general al Uniunii, așa cum se menționează la articolul 25 alineatul (1) litera (c) din Regulamentul (UE) 2018/1725. Cu toate acestea, în anumite circumstanțe, interesul drepturilor fundamentale ale persoanei vizate poate prevala asupra interesului cooperării internaționale.

                     (18)

                     În plus, Comisia poate fi nevoită să restricționeze furnizarea de informații persoanelor vizate și aplicarea altor drepturi ale persoanelor vizate în ceea ce privește datele cu caracter personal primite din surse anonime sau identificate (precum informatori) care necesită protejarea drepturilor și libertăților, în conformitate cu articolul 25 alineatul (1) litera (h) din Regulamentul (UE) 2018/1725.

                     (19)

                     Prin urmare, Comisia a identificat motivele enumerate la articolul 25 alineatul (1) literele (c), (g) și (h) din Regulamentul (UE) 2018/1725 drept motive care justifică restricțiile pe care ar putea fi nevoită să le aplice operațiunilor de prelucrare a datelor efectuate în cadrul analizelor și procedurilor Comisiei legate de pescuitul INN.

                     (20)

                     Orice restricție aplicată în temeiul prezentei decizii trebuie să fie necesară și proporțională, ținând seama de riscurile la adresa drepturilor și libertăților persoanelor vizate.

                     (21)

                     Comisia trebuie să gestioneze toate restricțiile în mod transparent și să înregistreze fiecare aplicare a acestora în registrul corespunzător.

                     (22)

                     Operatorul este Comisia, acționând prin intermediul serviciului său competent în domeniul afacerilor maritime și al pescuitului, care este responsabil de analizele și procedurile desfășurate cu privire la pescuitul INN și de furnizarea de asistență statelor membre și de informații țărilor terțe și organizațiilor internaționale cu privire la cazurile de suspiciune de pescuit INN.

                     (23)

                     În temeiul articolului 25 alineatul (8) din Regulamentul (UE) 2018/1725, operatorii pot să amâne sau să se abțină de la furnizarea de informații privind motivele aplicării unei restricții persoanei vizate în cazul în care furnizarea acestor informații ar compromite în vreun fel scopul restricției. Este, în special, cazul restricțiilor prevăzute la articolele 16 și 35 din regulamentul respectiv.

                     (24)

                     Comisia trebuie să examineze în mod regulat restricțiile impuse pentru a se asigura că drepturile persoanei vizate de a fi informată în conformitate cu articolele 16 și 35 din Regulamentul (UE) 2018/1725 sunt restricționate numai atât timp cât aceste restricții sunt necesare pentru a permite Comisiei să efectueze analizele și procedurile referitoare la pescuitul INN.

                     (25)

                     În cazul în care se restricționează alte drepturi ale persoanelor vizate, operatorul trebuie să evalueze, de la caz la caz, dacă informarea cu privire la restricție ar compromite scopul acesteia.

                     (26)

                     Responsabilul cu protecția datelor din cadrul Comisiei trebuie să efectueze o examinare independentă a aplicării restricțiilor, pentru a garanta respectarea prezentei decizii.

                     (27)

                     Prezenta decizie este adoptată în scopul articolului 25 din Regulamentul (UE) 2018/1725 și trebuie să intre în vigoare în a treia zi de la data publicării în Jurnalul Oficial al Uniunii Europene pentru a permite imediat Comisiei să restricționeze aplicarea anumitor drepturi și obligații în conformitate cu articolul 25 din Regulamentul (UE) 2018/1725, astfel încât să nu pună în pericol analizele și procedurile care vizează cazurile de pescuit INN.

                     (28)

                     Autoritatea Europeană pentru Protecția Datelor a fost consultată și a emis un aviz la 17 iulie 2019,

               ADOPTĂ PREZENTA DECIZIE:

            Articolul 1
            Obiect și domeniu de aplicare

               (1)   Prezenta decizie stabilește normele pe care trebuie să le respecte Comisia pentru a informa persoanele vizate cu privire la prelucrarea datelor lor în conformitate cu articolele 14, 15 și 16 din Regulamentul (UE) 2018/1725 în cadrul sistemului Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).

               (2)   Aceasta stabilește, de asemenea, condițiile în care Comisia poate restricționa aplicarea articolelor 4, 14-17, 19, 20 și 35 din Regulamentul (UE) 2018/1725, în conformitate cu articolul 25 alineatul (1) literele (c), (g) și (h) din respectivul regulament, în cadrul acestui sistem.

               (3)   Prezenta decizie se aplică prelucrării datelor cu caracter personal de către Comisie în scopul sau în legătură cu activitățile desfășurate pentru îndeplinirea sarcinilor Comisiei care constau în efectuarea de analize și proceduri și în acordarea de asistență reciprocă în legătură cu suspiciunile de pescuit INN, în conformitate cu Regulamentele (CE) nr. 1005/2008 și (CE) nr. 1010/2009.
               Prezenta decizie nu se aplică prelucrării de către Comisie a datelor cu caracter personal care au fost comunicate proprietarului și, după caz, operatorului navei de pescuit în conformitate cu articolul 26 alineatul (2) litera (d) sau alineatul (3) litera (d) și cu articolul 27 alineatul (6) litera (a) din Regulamentul (CE) nr. 1005/2008.
               Prezenta decizie se aplică următoarelor categorii de date cu caracter personal:

                           (a)

                           date de identificare și de contact;

                           (b)

                           date profesionale;

                           (c)

                           activitățile unei nave sau legate de o navă, poziția și mișcările acesteia, activitatea de pescuit sau o activitate legată de pescuit;

                           (d)

                           date privind proprietarii și operatorii navelor (poziție sau rol), comandanții și membrii echipajului;

                           (e)

                           date privind persoanele implicate în transportul, depozitarea, prelucrarea și comercializarea produselor pescărești de-a lungul lanțului de aprovizionare;

                           (f)

                           date referitoare la informatori;

                           (g)

                           toate celelalte date legate de obiectul analizelor și procedurilor relevante.

            Articolul 2
            Excepții și restricții aplicabile

               (1)   Atunci când își exercită atribuțiile cu privire la drepturile persoanelor vizate în temeiul Regulamentului (UE) 2018/1725, Comisia analizează dacă se aplică vreuna dintre excepțiile prevăzute în regulamentul respectiv.

               (2)   În cazul în care exercitarea drepturilor și a obligațiilor prevăzute la articolele 14-17, 19, 20 și 35 din Regulamentul (UE) 2018/1725 în ceea ce privește datele cu caracter personal prelucrate de Comisie ar pune în pericol scopul analizelor și procedurilor Comisiei cu privire la pescuitul INN, inclusiv prin dezvăluirea instrumentelor și a metodelor sale, sau ar afecta drepturile și libertățile altor persoane vizate, Comisia poate limita aplicarea:

                           (a)

                           articolelor 14-17, 19, 20 și 35 din Regulamentul (UE) 2018/1725; și

                           (b)

                           a principiului transparenței prevăzut la articolul 4 alineatul (1) litera (a) din regulamentul respectiv, în măsura în care dispozițiile acestuia corespund drepturilor și obligațiilor prevăzute la articolele 14-17, 19, 20 și 35 din Regulamentul (UE) 2018/1725.

               (3)   Comisia poate restricționa drepturile și obligațiile menționate la alineatul (2) al prezentului articol în ceea ce privește datele cu caracter personal obținute de la alte instituții, organe, agenții și oficii ale Uniunii, de la autoritățile competente ale statelor membre sau ale țărilor terțe sau de la organizații internaționale, sau din surse anonime sau identificate, în următoarele cazuri:

                           (a)

                           dacă exercitarea acestor drepturi și obligații în ceea ce privește datele cu caracter personal obținute de la o altă instituție, un alt organ, o altă agenție sau un alt oficiu al Uniunii ar putea fi restricționată de instituția, organul, agenția sau oficiul respectiv al Uniunii pe baza actelor juridice menționate la articolul 25 din Regulamentul (UE) 2018/1725, sau în conformitate cu capitolul IX din respectivul regulament, cu Regulamentul (UE) 2016/794 al Parlamentului European și al Consiliului (9) sau cu Regulamentul (UE) 2017/1939 al Consiliului (10);

                           (b)

                           dacă exercitarea acestor drepturi și obligații în privința datelor cu caracter personal obținute de la o autoritate a unui stat membru ar putea fi restricționată de autoritățile competente ale acelui stat membru pe baza actelor menționate la articolul 23 din Regulamentul (UE) 2016/679 al Parlamentului European și al Consiliului (11) sau în temeiul măsurilor naționale de transpunere a articolului 13 alineatul (3), a articolului 15 alineatul (3) sau a articolului 16 alineatul (3) din Directiva (UE) 2016/680 a Parlamentului European și a Consiliului (12);

                           (c)

                           dacă exercitarea acestor drepturi și obligații ar compromite cooperarea Comisiei cu țările terțe sau cu organizațiile internaționale în domeniul pescuitului INN.

                     Înainte de a aplica restricții în situațiile menționate la primul paragraf literele (a) și (b), Comisia consultă instituțiile, organele sau agențiile relevante ale Uniunii sau autoritățile competente ale statelor membre, cu excepția cazului în care are certitudinea că aplicarea unei restricții este prevăzută de unul dintre actele menționate la literele respective.
               Litera (c) de la primul paragraf nu se aplică în cazul în care interesele sau drepturile și libertățile fundamentale ale persoanei vizate prevalează asupra interesului Comisiei de a coopera cu țări terțe sau cu organizații internaționale.

               (4)   Alineatele (1), (2) și (3) nu aduc atingere:

                           (a)

                           aplicării altor decizii ale Comisiei de stabilire a normelor interne privind furnizarea de informații persoanelor vizate și restricționarea anumitor drepturi în temeiul articolului 25 din Regulamentul (UE) 2018/1725;

                           (b)

                           articolului 23 din Regulamentul de procedură al Comisiei.

                     Alineatele (2) și (3) se aplică sub rezerva dispozițiilor articolelor 3 și 7 din prezenta decizie.

               (5)   Orice restricționare a aplicării drepturilor și obligațiilor menționată la alineatul (2) al prezentului articol trebuie să fie necesară și proporțională, ținând seama de riscurile la adresa drepturilor și libertăților persoanelor vizate.

            Articolul 3
            Furnizarea de informații persoanelor vizate

               (1)   Comisia publică pe site-ul său web anunțuri privind protecția datelor care informează toate persoanele vizate cu privire la activitățile sale care implică prelucrarea datelor lor cu caracter personal în scopul analizelor și procedurilor având ca obiect pescuitul INN. Atunci când este cazul, Comisia se asigură că persoanele vizate sunt informate în mod individual, într-un format adecvat.

               (2)   În cazul în care restricționează integral sau parțial furnizarea de informații persoanelor vizate ale căror date sunt prelucrate în scopul analizelor și procedurilor având ca obiect pescuitul INN, Comisia înscrie în evidențe și înregistrează motivele restricției în conformitate cu articolul 6.

            Articolul 4
            Dreptul de acces al persoanei vizate, dreptul la ștergerea datelor și dreptul la restricționarea prelucrării

               (1)   În cazul în care restricționează integral sau parțial dreptul de acces la datele cu caracter personal al persoanelor vizate, dreptul la ștergerea datelor sau dreptul la restricționarea prelucrării, astfel cum se menționează la articolele 17, 19 și, respectiv, 20 din Regulamentul (UE) 2018/1725, Comisia informează persoana vizată în cauză, în răspunsul său la cererea de acces, de ștergere a datelor sau de restricționare a prelucrării,

                           (a)

                           cu privire la restricția aplicată și la motivele principale ale acesteia; și

                           (b)

                           cu privire la posibilitatea de a depune o plângere la Autoritatea Europeană pentru Protecția Datelor sau de a introduce o cale de atac în fața Curții de Justiție a Uniunii Europene.

               (2)   Furnizarea de informații cu privire la motivele restricției menționată la alineatul (1) poate fi amânată, omisă sau refuzată atât timp cât furnizarea acestor informații ar submina scopul restricției.

               (3)   Comisia înscrie în evidențe și înregistrează motivele restricției în conformitate cu articolul 6 din prezenta decizie.

               (4)   În cazul în care dreptul de acces este restricționat integral sau parțial, persoana vizată își poate exercita dreptul de acces în conformitate cu articolul 25 alineatele (6), (7) și (8) din Regulamentul (UE) 2018/1725. Persoana vizată poate depune o plângere la Autoritatea Europeană pentru Protecția Datelor în cazul în care consideră că drepturile sale au fost refuzate sau restricționate în mod ilegal.

            Articolul 5
            Informarea persoanelor vizate cu privire la încălcarea securității datelor cu caracter personal
            În cazul în care restricționează informarea persoanei vizate cu privire la încălcarea securității datelor cu caracter personal, astfel cum se prevede la articolul 35 din Regulamentul (UE) 2018/1725, Comisia înscrie în evidențe și înregistrează motivele restricției în conformitate cu articolul 6 din prezenta decizie.

            Articolul 6
            Înscrierea în evidențe și înregistrarea restricțiilor

               (1)   Comisia înscrie în evidențe motivele oricărei restricții aplicate în temeiul prezentei decizii, inclusiv o evaluare a necesității și a proporționalității restricției, ținând seama de elementele relevante prevăzute la articolul 25 alineatul (2) din Regulamentul (UE) 2018/1725.

               (2)   Înscrierea precizează modul în care exercitarea unui drept de către persoana vizată ar pune în pericol scopul analizelor și procedurilor Comisiei cu privire la pescuitul INN sau al restricțiilor aplicate în temeiul articolului 2 alineatul (2) sau (3) din prezenta decizie, sau modul în care aceasta ar afecta drepturile și libertățile altor persoane vizate.

               (3)   Evidențele și, dacă este cazul, documentele care conțin elementele de fapt și de drept aferente se înregistrează. La cerere, acestea se pun la dispoziția Autorității Europene pentru Protecția Datelor.

            Articolul 7
            Durata restricțiilor

               (1)   Restricțiile menționate la articolele 3, 4 și 5 continuă să se aplice atât timp cât motivele care le justifică rămân aplicabile.

               (2)   În cazul în care motivele unei restricții menționate la articolul 3 sau 5 nu se mai aplică, Comisia ridică restricția și informează persoana vizată cu privire la motivele principale ale acesteia. În același timp, Comisia informează persoana vizată cu privire la posibilitatea de a depune o plângere la Autoritatea Europeană pentru Protecția Datelor în orice moment sau de a introduce o cale de atac în fața Curții de Justiție a Uniunii Europene.

               (3)   Comisia reexaminează aplicarea restricțiilor menționate la articolele 3 și 5 la un an de la adoptare și la încheierea analizelor și a procedurilor relevante ale Comisiei cu privire la pescuitul INN. Ulterior, Comisia monitorizează dacă este necesară menținerea restricțiilor.

            Articolul 8
            Reexaminarea de către responsabilul cu protecția datelor din cadrul Comisiei

               (1)   Responsabilul cu protecția datelor din cadrul Comisiei este informat fără întârzieri nejustificate ori de câte ori drepturile persoanelor vizate sunt restricționate în conformitate cu prezenta decizie. La cerere, responsabilului cu protecția datelor i se asigură accesul la evidențe și la orice documente care conțin elemente de fapt și de drept aferente.

               (2)   Responsabilul cu protecția datelor poate solicita o reexaminare a restricției. Acesta este informat cu privire la rezultatul reexaminării solicitate.

               (3)   Comisia documentează implicarea responsabilului cu protecția datelor în fiecare caz în care aplicarea drepturilor și obligațiilor menționate la articolul 2 alineatul (2) din prezenta decizie este restricționată.

            Articolul 9
            Intrarea în vigoare
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.

            Adoptată la Bruxelles, 6 noiembrie 2019.

                  Pentru Comisie

                  Președintele

               Jean-Claude JUNCKER

            (1)  Uniunea este parte contractantă la Convenția Națiunilor Unite asupra dreptului mării din 10 decembrie 1982 („UNCLOS”), a ratificat Acordul Organizației Națiunilor Unite pentru aplicarea prevederilor Convenției Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori din 4 august 1995 („Acordul ONU privind stocurile de pește”) și a acceptat Acordul privind promovarea respectării măsurilor internaționale de conservare și gestionare de către navele de pescuit în marea liberă din 24 noiembrie 1993 al Organizației pentru Alimentație și Agricultură a Organizației Națiunilor Unite („Acordul FAO”). Uniunea este, de asemenea, parte la Acordul privind măsurile de competența statului portului (PSMA), aprobat de Conferința FAO în cadrul celei de a treizeci și șasea sesiuni (Roma, 18-23 noiembrie 2009), în temeiul articolului XIV alineatul (1) din actul constitutiv al FAO, prin Rezoluția nr. 12/2009 din 22 noiembrie 2009.

            (2)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

            (3)  Regulamentul (CE) nr. 1010/2009 al Comisiei din 22 octombrie 2009 de stabilire a normelor de punere în aplicare a Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO L 280, 27.10.2009, p. 5).

            (4)  A se vedea, în special, articolele 28 și 30 din Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (6)  Păstrarea dosarelor în cadrul Comisiei este reglementată de lista comună de păstrare, un document de reglementare [cea mai recentă versiune fiind SEC(2010) 900] sub forma unui calendar de păstrare care stabilește perioadele de păstrare pentru diferitele tipuri de dosare ale Comisiei.

            (7)  A se vedea, în special, articolul 339 din TFUE.

            (8)  Aplicarea drepturilor persoanelor vizate în temeiul Regulamentului (UE) 2018/1725 și respectarea obligațiilor care le revin operatorilor de date în temeiul regulamentului respectiv nu influențează modul în care Comisia tratează drepturile la apărare ale persoanelor care fac obiectul procedurilor. Integritatea și autenticitatea elementelor de probă colectate în cursul analizelor și al procedurilor nu pot fi, prin urmare, compromise prin modificarea documentelor primite sau colectate în conformitate cu normele procedurale aplicabile în acest domeniu.

            (9)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).

            (10)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 283, 31.10.2017, p. 1).

            (11)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (12)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).


Decizia Comisiei din 04/11/2019 de declarare a unei concentrări compatibilă cu piaţa comună (Cazul COMP/M.9478 - ARCHER / HILTON / EARLSFORT) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1915 a Consiliului din 14 octombrie 2019 privind semnarea, în numele Uniunii, a Acordului dintre Uniunea Europeană și Republica Belarus privind facilitarea eliberării vizelor

text:
                  18.11.2019

                  RO

                  Jurnalul Oficial al Uniunii Europene

                  L 297/1

         DECIZIA (UE) 2019/1915 A CONSILIULUI
         din 14 octombrie 2019
         privind semnarea, în numele Uniunii, a Acordului dintre Uniunea Europeană și Republica Belarus privind facilitarea eliberării vizelor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) litera (a) coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     La 28 februarie 2011, Consiliul a autorizat Comisia să inițieze negocieri cu Republica Belarus referitor la un acord între Uniunea Europeană și Republica Belarus privind facilitarea eliberării vizelor (denumit în continuare „acordul”), în paralel cu negocierile având drept obiect un acord privind readmisia persoanelor aflate în situație de ședere ilegală. Negocierile au fost încheiate cu succes prin parafarea acordului prin schimb de e‐mailuri la 17 iunie 2019.

                     (2)

                     În Declarația reuniunii la nivel înalt privind Parteneriatul estic din 7 mai 2009, Uniunea și țările partenere și-au exprimat sprijinul politic față de liberalizarea regimului vizelor într‐un mediu sigur și securizat și și-au reafirmat intenția de a efectua treptat și în timp util demersurile în vederea unui regim fără vize pentru cetățenii lor.

                     (3)

                     Scopul acordului este de a facilita, pe bază de reciprocitate, eliberarea vizelor pentru cetățenii Uniunii și ai Republicii Belarus, în cazul unei șederi planificate cu o durată de cel mult 90 de zile în orice perioadă de 180 de zile.

                     (4)

                     Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (1); prin urmare, Regatul Unit nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (5)

                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (2); prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (6)

                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (7)

                     Consiliul ar trebui să decidă cu privire la încheierea acordului pe baza unei evaluări efectuate de Comisie cu privire la securitatea și integritatea sistemului de eliberare a pașapoartelor diplomatice biometrice din Belarus și la specificațiile tehnice ale acestora.

                     (8)

                     Acordul ar trebui semnat, iar declarațiile comune atașate la acord ar trebui aprobate,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Acordului dintre Uniunea Europeană și Republica Belarus privind facilitarea eliberării vizelor, sub rezerva încheierii acordului menționat (3).

            Articolul 2
            Declarațiile comune atașate la acord se aprobă în numele Uniunii.

            Articolul 3
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

            Articolul 4
            Comisia evaluează securitatea și integritatea sistemului de eliberare a pașapoartelor diplomatice biometrice din Belarus și specificațiile tehnice ale acestora și comunică evaluarea sa Consiliului. Pe baza acestei evaluări, Consiliul decide cu privire la încheierea acordului.

            Articolul 5
            Prezenta decizie intră în vigoare la data adoptării.

            Adoptată la Luxemburg, 14 octombrie 2019.

                  Pentru Consiliu

                  Președintele

               J. LEPPÄ

            (1)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

            (2)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

            (3)  Textul acordului se va publica împreună cu decizia privind încheierea acestuia.


title: Decizia (UE) 2019/1917 a Consiliului din 3 decembrie 2018 privind poziția care urmează să fie luată în numele Uniunii Europene în cadrul celei de a șaptea sesiuni a reuniunii părților la Acordul privind conservarea păsărilor de apă migratoare african-eurasiatice în ceea ce privește anumite modificări ale anexei 3 la acord

text:
                  18.11.2019

                  RO

                  Jurnalul Oficial al Uniunii Europene

                  L 297/5

         DECIZIA (UE) 2019/1917 A CONSILIULUI
         din 3 decembrie 2018
         privind poziția care urmează să fie luată în numele Uniunii Europene în cadrul celei de a șaptea sesiuni a reuniunii părților la Acordul privind conservarea păsărilor de apă migratoare african-eurasiatice în ceea ce privește anumite modificări ale anexei 3 la acord
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1) coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul privind conservarea păsărilor de apă migratoare african-eurasiatice (denumit în continuare „acordul”) a intrat în vigoare la 1 noiembrie 1999 și a fost aprobat în numele Comunității Europene prin Decizia 2006/871/CE a Consiliului (1).

                     (2)

                     În temeiul articolului X alineatul (5) din acord, reuniunea părților poate adopta modificări ale anexelor la acord.

                     (3)

                     La cea de a șaptea sesiune, care va avea loc în perioada 4-8 decembrie 2018 la Durban, Africa de Sud, reuniunea părților ar trebui să adopte o rezoluție privind adoptarea modificărilor la anexele 2 și 3 la acord.

                     (4)

                     Propunerile de modificare a anexei 3 la acord prezentate de Uganda și prevăzute în Proiectul de rezoluție 7.3 privind următoarele nouă specii: eiderul – Somateria mollissima, ferestrașul mic – Mergus serrator, rața cu capul brun – Aythya ferina, scoicarul – Haematopus ostralegus, nagâțul – Vanellus vanellus, sitarul de mal nordic – Limosa lapponica, sitarul de mal – Limosa limosa, fugaciul roșu – Calidris canutus și fluierarul negru – Tringa erythropus contribuie la atingerea unui nivel mai ridicat de protecție a acestor populații de specii în declin și ar trebui în consecință aprobate, în numele Uniunii. Cu toate acestea, în conformitate cu articolul 3 alineatul (4) din Decizia 2006/871/CE, Comisia urmează să exprime o rezervă cu privire la modificările propuse în legătură cu cele nouă specii menționate mai sus, deoarece acestea ar necesita o modificare a Directivei 2009/147/CE (2), care nu s-ar putea efectua în termen de 90 de zile de la data adoptării modificărilor de către reuniunea părților.

                     (5)

                     Este oportun să se stabilească poziția care urmează să fie luată în numele Uniunii în cadrul celei de a șaptea sesiuni a reuniunii părților referitoare la modificările propuse, întrucât rezoluția va fi obligatorie pentru Uniune și va putea influența în mod decisiv conținutul dreptului Uniunii, și anume Directiva 2009/147/CE,

               ADOPTĂ PREZENTA DECIZIE:

            Articolul 1
            Poziția care urmează să fie luată, în numele Uniunii, în cadrul celei de a șaptea sesiuni a reuniunii părților la Acordul privind conservarea păsărilor de apă migratoare african-eurasiatice, este următoarea:
            Uniunea aprobă modificările la anexa 3 la acord prezentate de către Uganda și prevăzute în Proiectul de rezoluție 7.3 al celei de a șaptea sesiuni a reuniunii părților privind următoarele nouă specii: eiderul – Somateria mollissima, ferestrașul mic – Mergus serrator, rața cu capul brun - Aythya ferina, scoicarul – Haematopus ostralegus, nagâțul – Vanellus vanellus, sitarul de mal nordic – Limosa lapponica, sitarul de mal – Limosa limosa, fugaciul roșu – Calidris canutus și fluierarul negru – Tringa erythropus.

            Articolul 2
            Prezenta decizie intră în vigoare la data adoptării.

            Adoptată la Bruxelles, 3 decembrie 2018.

                  Pentru Consiliu

                  Președintele

               N. HOFER

            (1)  Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice (JO L 345, 8.12.2006, p. 24).

            (2)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).